བདག་ཅག་གི་སྟོན་པ་འདི་བསྐལ་པ་དཔག་ཏུ་མེད་པའི་སྔ་རོལ་ནས་སངས་རྒྱས་ཀྱང་སླར་ཡང་སངས་རྒྱ་ཚུལ་མི་སྟོན་པར་ཐལ། སངས་རྒྱས་ཐམས་ཅད་ཀྱི་ཆོས་སྐུ་གཅིག་ཡིན་པའི་ཕྱིར། འདོད་མི་ནུས་ཏེ། བསྐལ་བཟང་ལྟར་སླར་ཡང་སེམས་བསྐྱེད་ཚུལ་དང་སངས་རྒྱ་ཚུལ་དུ་མ་སྟོན་པའི་ཕྱིར། ཁྱབ་སྟེ། ཡབ་སྲས་མཇལ་བའི་མདོ་ལས། ད་དུང་དང་པོར་ཐུགས་བསྐྱེད་གང་། །དེ་དང་དེ་ནི་ཡོངས་བསྟན་ཏེ། །ད་དུང་དུ་ཡང་འདྲེན་པ་ཁྱོད། །སངས་རྒྱས་མང་པོ་སྟོན་པར་མཛད། །ཅེས་གསུངས་པའི་ཕྱིར། ཡང་སྟག་ལོ་ན་རེ། མཛད་པ་བཅུ་གཉིས་སྟོན་པའི་སྤྲུལ་སྐུ་ནི་འབྱུང་བཞིའི་ཁྱད་པར་ཡིན་གྱི་མཁྱེན་ལྡན་མིན་ལ་ལོངས་སྐུའི་གཟུགས་བརྙན་ལྟ་བུ་ཡིན་ཟེར་ན། འོ་ན། མཆོག་གི་སྤྲུལ་སྐུ་དེ་ལ་རང་དབང་བའི་མཁྱེན་པ་མེད་ལ་གཞན་དབང་བའི་མཁྱེན་པ་ཡོད་པའི་ཁྱད་པར་མི་འཐད་པར་ཐལ། དམ་བཅའ་འཐད་པའི་ཕྱིར། འདོད་ན། དགོངས་འགྲེལ་ལས། ཅི་དེ་བཞིན་གཤེགས་པའི་སྤྲུལ་པ་ལ་སེམས་མཆིས་སམ། མ་མཆིས་ཞེས་བགྱི། འཇམ་དཔལ་སེམས་ཡོད་པ་ཡང་མ་ཡིན། མེད་པ་ཡང་མ་ཡིན་ཏེ། སེམས་རང་དབང་བ་མེད་པ་ཉིད་དང་། སེམས་གཞན་གྱི་དབང་ཉིད་ཡིན་པའི་ཕྱིར་རོ། །ཞེས་གསུངས་པ་མི་འཐད་པར་ཐལ། འདོད་པའི་ཕྱིར། གཞན་ཡང་། དེ་བཞིན་གཤེགས་པས་སྐུ་གསུང་ཐུགས་གསུམ་སྤྲུལ་མི་ཐུབ་པར་ཐལ། སྤྲུལ་པ་གཅིག་ལའང་ཐུགས་མེད་པའི་རྒྱུ་མཚན་ཡོད་པའི་ཕྱིར། འདོད་མི་ནུས་ཏེ། སངས་རྒྱས་ཀྱིས་སྐུ་གསུང་ཐུགས་གསུམ་ཀ་སྤྲུལ་པ་ཡོད་པའི་ཕྱིར། ཐུབ་དགོངས་སུ་ཤེས་བྱེད་དྲངས་པ་ལས། སངས་རྒྱས་རྣམས་ཀྱི་སྐུ་དང་གསུང་དང་ཐུགས་ནི་སྤྲུལ་པ་སྟེ་རབ་ཏུ་སྦྱོར་བའི་ཐབས་ཀྱི་ལས་ཅན་ནོ། །ཞེས་གསུངས་པའི་ཕྱིར། ཁྱབ་སྟེ། སེམས་ཀྱི་ཉེར་ལེན་མེད་པའི་བེམ་པོ་རྐྱང་པ་ལ་སེམས་མི་སྤྲུལ་པར་བཤད་པའི་ཕྱིར། བྱས་པ་ལ་ཁོ་ན་རེ། ངེད་ཀྱི་དམ་བཅའ་འཐད་པར་ཐལ། རྟོག་གེ་འབར་བ་ལས། འདིར་འཁྲུངས་པའི་སྤྲུལ་པའི་སྐུ་ཡང་གཟུགས་དང་སྒྲ་དང་རོ་དང་རེག་བྱ་ཞེས་བྱ་བ་སྐྱེ་མཆེད་བཞིའི་བདག་ཉིད་ཅན་སྒྱུ་མ་མཁན་གྱིས་སྤྲུལ་པའི་སྐྱེས་བུ་བཞིན་སེམས་ཅན་མ་ཡིན་པར་གྲགས་པས་དེ་ཡང་སྐྱེས་བུ་ཡིན་པར་མ་གྲུབ། ཅེས་གསུངས་པའི་ཕྱིར་ན་མ་ཁྱབ། དེ་སྤྲུལ་པ་ཕལ་པ་ལ་དགོངས་པ་ཡིན་གྱི། མཆོག་གི་སྤྲུལ་སྐུ་ལ་དགོངས་པ་མ་ཡིན་པའི་ཕྱིར། དེར་ཐལ། མཆོག་གི་སྤྲུལ་སྐུ་དང་། ལོངས་སྐུ་གཉིས་ཀྱི་སྐུ་གསུང་ཐུགས་ཡོན་ཏན་སྟོབས་བཅུ་སོགས་སངས་རྒྱས་ཀྱི་ཆོས་མ་འདྲེས་པ་སུམ་བརྒྱ་པོ་དེ་གཉིས་ཐུན་མོང་བའི་ཡོན་ཏན་དུ་རྩ་འགྲེལ་གཉིས་ཀྱིས་རྒྱས་པར་བཤད་པའི་ཕྱིར།
ཡང་སྔོན་གྱི་པཎྜི་ཏ་ཆེན་པོ་ཁ་ཅིག་ན་རེ། སྤྱན་རས་གཟིགས་དང་། བྱམས་འཇམ་དབྱངས་སོགས་ཁྱིམ་པར་བྱས་ནས་དེས་བསྙེན་པར་རྫོགས་པ་ཡང་ཁྱིམ་པས་བསྙེན་པར་རྫོགས་པ་ཡིན་ཟེར་ན། འདི་ལ་ཅུང་ཟད་དཔྱད་ན། སྤྱན་རས་གཟིགས་སོགས་ཁྱིམ་པ་ཡིན་པ་དང་། དེ་དག་གིས་བསྙེན་རྫོགས་བྱས་པ་ཁྱིམ་པས་བསྙེན་རྫོགས་བྱས་པ་མ་ཡིན་པར་ཐལ། ཐེག་ཆེན་གྱི་དབང་དུ་བྱས་ན་མ་ཡིན་པ་གང་ཞིག །ཉན་ཐོས་ཀྱི་དབང་དུ་བྱས་ན་དེ་ལྟར་སྟོན་པའི་དཀོན་བརྩེགས་ཀྱི་མདོ་ཁས་མི་ལེན་པའི་ཕྱིར། དང་པོ་གྲུབ་སྟེ། དེ་དག་ཁྱིམ་པ་མ་ཡིན་པའི་ཕྱིར། མ་གྲུབ་ན། བྱམས་འཇམ་དབྱངས་སྤྱན་རས་གཟིགས་གསུམ་ཆོས་ཅན། ཁྱིམ་པ་མ་ཡིན་པར་ཐལ། ཁྱོད་ཚངས་སྤྱོད་ཡོངས་སུ་རྫོགས་པའི་སོ་ཐར་གྱི་སྡོམ་པས་བསྡམས་པའི་གང་ཟག་ཡིན་པའི་ཕྱིར། དེར་ཐལ། ཁྱོད་ད་ལྟར་ཡང་ཞིང་ཁམས་འགའ་རེ་ན་མཆོག་གི་སྤྲུལ་སྐུའི་མཛད་པ་མཛད་བཞིན་པ་ཡིན་པའི་ཕྱིར། རྟོག་གེ་འབར་བ་ལས། འཇིག་རྟེན་དབང་ཕྱུག་ལ་སོགས་པའི་བྱང་ཆུབ་སེམས་དཔའ་རྣམས་ནི་ཁྱིམ་པ་མ་ཡིན་ཏེ། ཆགས་པ་ཐམས་ཅད་ཡོངས་སུ་སྤངས་པ་དང་། སོ་སོར་ཐར་པའི་སྡོམ་པ་ཡང་དག་པར་བླངས་པ་དང་། བྱང་ཆུབ་སེམས་དཔའི་སྡོམ་པས་བྱང་ཆུབ་ཀྱི་སྙིང་པོར་གནས་ཀྱི་བར་དུ་བསྡམས་པའི་ཕྱིར་རོ། །ཞེས་གསུངས་པའི་ཕྱིར། ཁྱབ་སྟེ། ཉོན་མོངས་སྤངས་པར་བཤད་པས་ཉོན་མོངས་བཅོམ་པའི་དགེ་སློང་དུ་བསྟན་ལ། སོ་སོར་ཐར་པའི་སོགས་ཀྱིས་སོ་ཐར་གྱི་སྡོམ་པ་བླངས་པར་བཤད་པའི་ཕྱིར། དེ་ཡང་དེ་དག་གིས་ཁྱིམ་པའི་ཚུལ་བཟུང་བ་ནི་གདུལ་བྱ་འདུལ་བའི་ཆེད་ཡིན་ནོ། །བྱས་པ་ལ་ཁོ་ན་རེ། ཁྱིམ་པའི་ཆ་བྱད་ཅན་གྱི་དགེ་སློང་ཡོད་པར་ཐལ། སྤྱན་རས་གཟིགས་སོགས་ཁྱིམ་པ་མ་ཡིན་པའི་ཕྱིར་ཟེར་ན། ཤིན་ཏུ་འདོད་དེ། རལ་པ་དང་རྒྱན་ཆ་ལུགས་ཡོད་ཀྱང་སྔར་གྱི་ཁྱད་པར་ཚང་ན་དགེ་སློང་ཡིན་པའང་ཡོད་པའི་ཕྱིར། དཔེར་ན། རྒྱལ་པོ་ཀ་བི་ན་འདུལ་བའི་ཆེད་དུ་བདག་ཅག་གི་སྟོན་པས་འཁོར་བསྒྱུར་གྱི་ཆ་ལུགས་བཟུང་ཡང་དགེ་སློང་ཡིན་པ་མི་འགལ་བ་བཞིན་ཡིན་པའི་ཕྱིར། མདོ་ལས། རྒྱན་གྱིས་བརྒྱན་པར་གྱུར་ཀྱང་ཆོས་སྤྱོད་དེ། །ཞི་དང་དུལ་དང་ཡང་དག་སྡོམ་ཚངས་སྤྱོད། །སེམས་ཅན་ཀུན་ལ་ཆད་པ་སྤངས་པ་ནི། །དེ་དེ་བྲམ་ཟེ་དགེ་སྦྱོང་དགེ་སློང་ངོ་། །ཞེས་དང་། རྟོག་གེ་འབར་བ་ལས། དེ་དང་ཁྱིམ་པ་ལ་སོགས་པའི་གཟུགས་སུ་གནས་པ་ནི་སྤྲུལ་པར་སྟོན་པ་ཡིན་ཏེ། ཞེས་སོགས་གསུངས་པའི་ཕྱིར། རྩ་རྟགས་གཉིས་པ་གྲུབ་སྟེ། དཀོན་བརྩེགས་ལས་བྱམས་འཇམ་དབྱངས་སོགས་ལ་དགེ་སློང་གིས་ཕྱག་བྱ་བར་བཤད་པས་ཉན་ཐོས་སྡེ་པ་རྣམས་ཀྱིས་དེ་བཀའ་མིན་ཞེས་བརྩད་པའི་ཕྱིར། ཡང་ཁ་ཅིག་ན་རེ། རྒྱུན་མཐའ་བའི་རྒྱུད་ལ་གཉིས་སྣང་འཁྲུལ་བ་དང་ཤེས་སྒྲིབ་ཀྱི་འཇིགས་པ་ཡོད་ཟེར་ན། དེ་མི་འཐད་པར་ཐལ། དེའི་ཚེ་སྐྱོན་མཐའ་དག་དང་བྲལ་ཡང་མ་སྤངས་པའི་ཁྱད་པར་འཐད་པའི་ཕྱིར། མངོན་རྟོགས་རྒྱན་ལས། གང་ཚེ་ཆོས་དཀར་ཐམས་ཅད་ཀྱིས། །ཞེས་སོགས་གསུངས་པའི་ཕྱིར། བྱས་པ་ལ་ཁོ་ན་རེ། དེ་སྐྱབས་མཐར་ཐུག་ཏུ་མི་འཇོག་པ་ཤེས་སྒྲིབ་ཀྱི་འཇིགས་པ་དང་བཅས་པའི་རྒྱུ་མཚན་གྱིས་མ་ཡིན་པར་ཐལ། དེ་ཤེས་སྒྲིབ་ཀྱི་འཇིགས་པ་དང་མ་བཅས་པའི་ཕྱིར། འདོད་མི་ནུས་ཏེ། རྒྱུད་བླ་མ་ལས། ཆོས་རྣམས་གཉིས་དང་འཕགས་པའི་ཚོགས། །གཏན་གྱི་སྐྱབས་གནས་མ་ཡིན་ཏེ། །མེད་ཕྱིར་འཇིགས་དང་བཅས་པའི་ཕྱིར། །ཞེས་གསུངས་པའི་ཕྱིར་ན་མ་ཁྱབ་སྟེ། སྒྲིབ་གཉིས་ཀྱི་འཇིགས་བཅས་རྟགས་སུ་བཀོད་ནས་དེ་ལ་སྐྱབས་མཐར་ཐུག་མ་ཡིན་པས་ཁྱབ་པ་བཤད་ཀྱི། སྐྱབས་མཐར་ཐུག་མ་ཡིན་པ་རྟགས་སུ་མ་བཀོད་པའི་ཕྱིར།
ཡང་ཁ་ཅིག་ན་རེ། དགྲ་བཅོམ་གཉིས་དང་དག་ས་གསུམ་གྱི་བྱང་སེམས་ལ་འཆི་འཕོ་མཚན་ཉིད་པ་ཕྲ་མོ་ཡོད་པར་ཐལ། དེ་དག་ལ་བསམ་གྱིས་མི་ཁྱབ་པའི་འཆི་འཕོ་ཡོད་པའི་ཕྱིར་ན་མ་ཁྱབ། རྟགས་གྲུབ་སྟེ། དཔལ་ཕྲེང་སེང་གེའི་ང་རོ་ལས། དགྲ་བཅོམ་པ་དང་རང་སངས་རྒྱས་དང་བྱང་ཆུབ་སེམས་དཔའ་དབང་ཐོབ་པའི་ཡིད་ཀྱི་ལུས་ཅན་རྣམས་ཀྱི་འཆི་འཕོ་བ་ནི་བྱང་ཆུབ་ཀྱི་སྙིང་པོ་ལ་ཐུག་གི་བར་དུ་བསམ་གྱིས་མི་ཁྱབ་པར་ཡོངས་སུ་བསྒྱུར་བ་ལགས་སོ། །ཞེས་གསུངས་པའི་ཕྱིར། རྩ་བར་འདོད་མི་ནུས་ཏེ། ས་བརྒྱད་པ་ནས་རྡོ་རྗེའི་སྐུ་ཐོབ་པས་སྐུ་དེ་གཞན་ངོར་འདོར་ཚུལ་ཙམ་བསྟན་པ་ལས། མི་འདོར་བར་གསང་བ་བསམ་གྱིས་མི་ཁྱབ་པའི་མདོ་ལས་གསུངས་པའི་ཕྱིར། ཡང་ཁ་ཅིག་ན་རེ། དགྲ་བཅོམ་པ་ཚེ་དེའི་ལུས་མ་དོར་བར་སྡུག་བསྔལ་གྱི་ཕུང་པོའི་ལྷག་མ་དང་བཅས་བཞིན་དུ་ཐེག་ཆེན་ལམ་དུ་མི་འཇུག་ཟེར་ན། དེ་མི་འཐད་པར་ཐལ། ཤཱ་རིའི་བུ་ཚེ་དེ་ལ་སེམས་གསར་དུ་བསྐྱེད་ནས་སངས་རྒྱས་ལས་ལུང་བསྟན་པ་ཡང་ཐོབ་པའི་ཕྱིར། པདྨ་དཀར་པོ་ལས། མ་འོངས་དུས་ན་ཤཱ་རིའི་བུ་ཁྱོད་ཀྱང་། །པདྨ་ཅན་ཞེས་བྱ་བའི་རྒྱལ་བར་འགྱུར། །ཞེས་གསུངས་པའི་ཕྱིར། ཡང་ཁ་ཅིག་ན་རེ། ལོངས་སྐུའི་གནས་ལ་ངེས་བཟུང་མེད་ཀྱང་གདུལ་བྱའི་སྣང་ངོ་ཙམ་ཡིན་ཟེར་ན། འོ་ན། ལོངས་སྐུ་དེ་གནས་གཙང་ལྔའི་སྟེང་གི་འོག་མིན་དེར་བཞུགས་པ་མ་ཡིན་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། གནས་དེར་གཞལ་ཡས་ཁང་ཡངས་ཤིང་རྒྱ་ཆེ་བ་ནམ་མཁའ་དང་འདྲ་བར་བཞུགས་པར་འཕགས་པ་ཡབ་སྲས་དང་། རྣལ་འབྱོར་སྤྱོད་པའི་ས་ནས་བཤད་པའི་ཕྱིར། ཆོས་དབྱིངས་བསྟོད་པ་ལས། དབང་ཕྱུག་ཆེན་པོའི་གནས་མཆོག་གང་། །འོག་མིན་དེ་ཉིད་རྣམ་མཛེས་པར། །ཤེས་པ་གསུམ་པོ་གཅིག་ཉིད་དུ། །འདྲེས་པར་གྱུར་ལ་བདག་སྨྲའོ། །ཞེས་གསུངས་པའི་ཕྱིར། དེ་བཞིན་དུ་སྐྱབས་གསུམ་བདུན་ཅུ་པ་དང་། རྟོག་གེའི་འབར་བ་ནས་ཀྱང་གསུངས་སོ། །
ཡང་ཁ་ཅིག་ན་རེ། སངས་རྒྱས་ཀྱི་སར་སེམས་སེམས་བྱུང་ཐམས་ཅད་འགག་པ་ཡིན་པར་ཐལ། སེམས་འགག་པས་དེ་སྐུ་ཡི་མངོན་སུམ་མཛད། །ཅེས་གསུངས་པའི་ཕྱིར་ན་མ་ཁྱབ། འདོད་མི་ནུས་ཏེ། སྟོབས་བཅུ་ཡོད་པའི་ཕྱིར། དེར་ཐལ། སངས་རྒྱས་ཀྱི་སར་རྣམ་རྟོག་གི་རང་བཞིན་གྱི་སེམས་སེམས་བྱུང་མཐའ་དག་ཟད་པས་མཉམ་བཞག་ལས་ནམ་ཡང་ལྡང་མི་དགོས་པར་གདུལ་བྱའི་དོན་དུ་མཛད་པ་སྣ་ཚོགས་པ་སྟོན་པ་ཡིན་པའི་ཕྱིར། དེར་ཐལ། ནོར་བུ་རིན་པོ་ཆེ་དབང་གི་རྒྱལ་པོ་ལྟར་རྣམ་པར་རྟོག་པ་མི་མངའ་ཡང་འགྲོ་བའི་ཕན་བདེ་སྤེལ་བའི་ཐབས་མཁས་ཀྱི་འཕྲིན་ལས་འཁོར་བ་ཇི་སྲིད་པར་རྒྱུན་མི་འཆད་དུ་འཇུག་པའི་ཕྱིར། རང་འགྲེལ་ལས། ཡང་ཇི་ལྟར་སེམས་དང་སེམས་ལས་བྱུང་བ་མེད་པའི་རང་བཞིན་རྣམ་པར་རྟོག་པ་མེད་པ་ནི། ཞེས་པ་ནས། དེ་ལ་གང་གིས་ན་རྟོག་པ་མེད་པར་གྱུར་དུ་ཟིན་ཀྱང་གདུལ་བྱའི་བྱ་བ་ཇི་ལྟར་འཚམ་པ་ལྟར་འཇུག་པས་སེམས་ཅན་གྱི་ཁམས་མཐའ་ཡས་པའི་དོན་བྱེད་པར་འགྱུར་བ། ཇི་ལྟར་སངས་རྒྱས་བཅོམ་ལྡན་འདས་འདི་དག་ད་ལྟར་དེ་ལྟར་རྣམ་པར་རྟོག་པ་མི་མངའ་ཞིང་ཡིད་བཞིན་གྱི་ནོར་བུ་དང་། དཔག་བསམ་གྱི་ཤིང་དང་འདྲ་བར། ཞེས་སོགས་དང་། སངས་རྒྱས་ཐམས་ཅད་ཀྱི་ཡོན་ཏན་དང་ཡེ་ཤེས་ཀྱི་ཡུལ་ལ་འཇུག་པའི་མདོ་ལས་ཀྱང་། འཇམ་དཔལ་དེ་བཞིན་དུ་དེ་བཞིན་གཤེགས་པ་ལ་གནས། དེ་བཞིན་གཤེགས་པ་ལ་བརྟེན་ནས་སེམས་ཅན་ཐམས་ཅད་ཀྱི་དགེ་བའི་རྩ་བ་ཐམས་ཅད་སྐྱེ་ཞིང་འཕེལ་ཏེ། ཤིན་ཏུ་རྒྱས་པ་ཉིད་དུ་འགྱུར་ཡང་། དེ་བཞིན་གཤེགས་པ་ནི་མི་རྟོག་རྣམ་པར་མི་རྟོག་སྟེ། འོན་ཀྱང་ལྷུན་གྱིས་གྲུབ་པས་ཅི་ཡང་རྣམ་པར་མི་རྟོག་པར་དེ་མཛད་པ་དེ་ལྟ་བུ་འབྱུང་ངོ་། །ཞེས་གསུངས་པའི་ཕྱིར།
མཇུག་སྨོན་དང་མཛད་བྱང་།
སྨྲས་པ། ཉི་མའི་གཉེན་གྱིས་བྱ་རྒོད་ཕུང་པོའི་སྤོར། །ཐེག་མཆོག་འཁོར་ལ་བཀའ་སྩལ་རྒྱལ་བའི་ཡུམ། །འདི་ནི་མདོ་སྡེ་ཀུན་གྱི་རབ་དང་ཕུལ། །གཙོ་བོར་གྱུར་ཅེས་སྲས་བཅས་རྒྱལ་བས་བསྔགས། །རྣམ་དག་ཐུབ་བསྟན་ལྷ་ཡི་རྫིང་རིང་ནི། །ཀླུ་སྒྲུབ་ཉིན་མོར་བྱེད་པས་མ་བཟུང་བ། །དེ་ཚེ་ཤེར་ཕྱིན་དགོངས་དོན་པདྨོའི་ཚལ། །མཐའ་བྲལ་དབུ་མའི་གེ་སར་བཞད་མ་ནུས། །འཕགས་པའི་དགོངས་ཟབ་ཡིད་བཞིན་དབང་གི་རྒྱལ། །རང་རྒྱུད་གྲུབ་མཐའི་དྲི་མས་སྦགས་པ་གང་།།ཟླ་བའི་ལེགས་བཤད་ཆུ་རྒྱུན་གྱིས་བཀྲུས་ཏེ། །ཐལ་འགྱུར་འོད་སྣང་ས་གསུམ་ཀུན་ཏུ་འབར། །གངས་རིའི་ཁྲོད་འདིར་དྲི་མེད་ལུགས་མཆོག་དེ། །རིང་མོ་ཞིག་ནས་དར་ཡང་མཁས་རློམ་རྣམས། །ལྟ་ངན་མཆོག་ཏུ་འཛིན་པའི་སྤྲིན་ནག་གིས། །ངེས་དོན་ཀུན་གསལ་བཞིན་རས་ཅི་ཡང་བསྒྲིབས། །དུས་ཕྱིས་བློ་བཟང་སྨྲ་བའི་ཁྱུ་མཆོག་གིས། །དགག་སྒྲུབ་རིགས་པའི་འཐོར་རླུང་སྟོང་སྤྲོས་ཏེ། །ལོག་རྟོག་ཆུ་འཛིན་བསལ་དང་ལྷན་ཅིག་ཏུ། །ཟབ་ལམ་པདྨོའི་གཉེན་གཅིག་མཁའ་ལ་མཛེས། །འཇམ་མགོན་བླ་མའི་དགོངས་དོན་གཙོར་བཟུང་སྟེ། །མཁས་པས་སྤེལ་བའི་རྒྱས་བསྡུས་གཞུང་མང་ཡང་། །དཀའ་གནད་སྒོ་བརྒྱ་འབྱེད་ལ་ཀུན་མཁྱེན་གྱི། །གསུང་འདི་ལེགས་བཤད་ལྡེ་མིག་ཡིན་ནམ་སྙམ། །འོན་ཀྱང་བརྗོད་བྱེད་རྒྱ་མཚོའི་རླབས་འཁྲུགས་པས། །བློ་དམན་ཕལ་ཆེར་སྒྱིད་ལུག་འཛིན་པར་གྱུར། །དེ་ཕྱིར་དོན་གྱི་གནད་འགག་མ་བོར་ཞིང་། །ལུང་གི་སྤྲོས་པ་བསྡུས་ཏེ་འཚམ་པར་བཀོད། །ལེགས་པར་བཤད་པ་གང་འདིས་མིག་བྱས་ནས། །ཡབ་སྲས་གཞུང་ལ་ཞིབ་ཏུ་དཔྱད་པ་ན། །བློ་བཟང་རྒྱལ་བའི་དགོངས་བཞེད་ཐལ་འགྱུར་གྱི། །ལུགས་བཟང་ཁྱད་པར་མ་འདྲེས་མཐོང་བར་འགྱུར། །གཞུང་ཚིག་བློ་འཛིན་མི་བྱེད་གཞུང་གི་དོན། །དཔེ་ཀློག་ཙམ་གྱིས་ཤེས་འདོད་བཞད་གད་གནས། །གཉིད་དང་སྙོམས་ལས་རྣམ་གཡེང་ཀུན་སྤངས་ཏེ། །རྒྱུན་དུ་སྐྱོར་སྦྱང་མཛོད་ཅིག་གྲོགས་པོ་དག །བདག་ནི་ལས་ཀྱི་དབང་གིས་དུས་མཐར་སྐྱེས། །མི་ཚེ་ཕལ་ཆེར་དོན་མེད་ངང་དུ་ཟད། །རྣམ་གཡེང་ཀློང་ནས་འདི་ལྟར་སྦྱར་བ་ཡང་། །སྟེས་དབང་ཡིན་སྙམ་དགའ་བ་མཆོག་ཏུ་སྐྱེས། །འདིར་འབད་ལས་བྱུང་དགེ་བའི་དངོས་པོ་ལི་ཁྲིའི་ལུས་ཅན་ཉིན་མོར་བྱེད། །ཐོབ་པ་དེ་ཡིས་ཐུབ་བསྟན་པདྨ་དཀར་པོའི་དགའ་ཚལ་མགོ་ལྕོག་ལྡེམ། །བློ་གསལ་རྐང་དྲུག་ལུང་རིགས་ཆང་གིས་ཀུན་ཏུ་མྱོས་པའི་གླུ་དབྱངས་སྒྲོག །སྐྱེ་དགུ་མཐའ་དག་ངེས་དོན་དགའ་སྟོན་བདུད་རྩིའི་དཔལ་ལ་རོལ་གྱུར་ཅིག །བདག་ཀྱང་ཕྱི་མའི་ཡང་སྲིད་ཀུན་ཏུ་དཔལ་ལྡན་བླ་མ་མཆོག་དེ་ཡི། །ཞབས་སྐྱེས་མཆོད་པའི་ངལ་བ་ལྷུར་ལེན་མན་ངག་བདུད་རྩི་འཐུངས་པ་ལས། །སྤྲོས་བྲལ་དེ་ཉིད་མངོན་སུམ་མཐོང་ཞིང་གཞན་ཕན་གདུགས་དཀར་འཛིན་པ་ཡིས། །དུཿཁས་མནར་བའི་ལུས་ཅན་ཀུན་ལ་ཕན་བདེའི་གྲིབ་བསིལ་སྦྱིན་གྱུར་ཅིག །
ཅེས་འཁོར་ལོ་བར་བའི་དགོངས་དོན་གསལ་བར་བྱེད་པའི་བསྟན་བཅོས་དབུ་མའི་མཐའ་དཔྱད་ལུང་རིགས་སྒྲོན་མེ་ཞེས་བྱ་བ་འདི་ནི། འཆད་རྩོད་རྩོམ་གསུམ་གྱི་འོད་ཟེར་གྱིས་ཐུབ་བསྟན་ནོར་འཛིན་གྱི་ཁྱོན་ཀུན་གསལ་བར་བྱེད་པའི་སྐྱེ་མཆོག་མཁས་ཤིང་གྲུབ་པའི་དབང་ཕྱུག་འཇམ་དབྱངས་བཞད་པའི་རྡོ་རྗེས་མཛད་པའི་དབུ་མའི་བསྟན་བཅོས་ལུང་རིགས་གཏེར་མཛོད་ལུང་རིགས་ཀྱི་སྤྲོས་པ་ཤིན་ཏུ་རྒྱས་པས། བློ་དམན་རྣམས་ཀྱིས་འཛིན་སྐྱོར་རྔོ་མ་ཐོགས་པར་བརྟེན། ཆོས་སྡེ་ཆེན་པོ་དགའ་ལྡན་བཀྲ་ཤིས་འཁྱིལ་གྱི་མཚན་ཉིད་གྲྭ་ཚང་ཐོས་བསམ་གླིང་ནས་ཞབས་དྲུང་འཇིགས་མེད་མཁས་མཆོག །སྐྱོར་དཔོན་རབ་འབྱམས་པ་དཀོན་མཆོག་དགེ་ལེགས། དཔའ་རིས་དགེ་སློང་འཇིགས་མེད་དམ་ཆོས་བཅས་དབུ་མའི་འཛིན་གྲྭས་མཛོད་བཏགས། དངུལ་གྱི་མཎྜལ། གོས་ཆེན་ཡུག་གསུམ། དངུལ་སྲང་དགུ་བཅས། ཀུན་མཁྱེན་རིན་པོ་ཆེའི་ཡིག་ཆ་གཞིར་བཞག་ནས་འཛིན་སྐྱོར་བདེ་ཞིང་དོན་གྱི་གནད་འགག་འདུས་པ་ཞིག་དགོས་ཞེས་ཡང་ཡང་བསྐུལ་ངོར། དབུ་མའི་གཞུང་ལུགས་ལ་སྦྱངས་པ་མི་དམན་པ་རིགས་པ་སྨྲ་བ་༸དཀོན་མཆོག་འཇིགས་མེད་དབང་པོས་རབ་བྱུང་བཅུ་གསུམ་པ་ས་མོ་ཕག་གི་ལོར་ཆོས་སྡེ་ཆེན་པོ་བཀྲ་ཤིས་འཁྱིལ་དུ་སྦྱར་བའི་ཡི་གེ་པ་ནི་སྔགས་རམས་པ་ཆོས་འཛིན་དར་རྒྱས་སོ། །
[1] སེར་གཙུག་པར་མའི་རྗེའི་གསུང་འབུམ་དུ། མ་རིག་པས་ཞེས་གསལ།